UTDRAG FRÅ *BOUVETØYA 2052*

Av Lars Mæhle

ÉIN DAG FØR OPPSTART

BOUVETØYA, LAURDAG 21. DESEMBER 2052

1

Det var i ferd med å blåse opp.

Tunge skyer kom drivande inn frå vest, og ville om kort tid øydelegge den uvanlege utsikta: Bouvetøya i Sørishavet i klarvêr. Det vulkanske klippelandskapet hadde lege der og knitra i ein knallraud solnedgang nokre magiske minutt.

Det var eit syn for gudar.

Kapteinen på isbrytaren Hanse Explorer, Grol, kom inn i styrerommet.

Han hadde stått på dekk saman med Sven og Armin. Synet hadde fengsla dei fullstendig. Grol kjente seg framleis overvelda, ja, nesten svimmel. Han sokk berre ned på stolen i ei merkeleg sinnsstemning.

I augekroken skimta han skyene som nærma seg. Han grudde seg for vinden. Det rugga i skroget allereie.

Hanse Explorer duva i dønningane utanfor Bouvetøya.

Igjen slo det han kor spesielt oppdraget deira var. Dei skulle førebu ein klimakonkurranse på liv og død, der fem ungdommar, ein frå kvar verdsdel, skulle delta. Om knapt eit døgn ville dei tumle rundt inne på øya, i det som var omtalt som tidenes mest spektakulære nettreality:

*Bouvetøya 2052*.

Han blei rykt ut av tanketrådane av ein smell.

Grol skvatt og sende eit raskt blikk bak aksla. Sven og Armin stod og hutra like innanfor døra, som nettopp hadde smekka så kraftig igjen i trekken. Eit isnande kaldt vinddrag strauk over nakken.

– Dette var verdt heile turen! sa Sven.

Svensken smilte frå øyre til øyre mens han slo flokar.

– Ja, eg håper de naut synet, sa Grol. – Truleg var det første og siste sjanse.

– Så lenge eg får pengane mine, er eg fornøgd, kvitra Sven tilbake. – Og når ein får naturopplevingar som dette på kjøpet, er det rein bonus.

Den 1,95 høge kampsporteksperten gav seg til å stire ut mot veggen av skyer i horisonten.

– Ny vinterorkan på veg?

Grol murra.

– Det heiter *sommar*orkan her nede. Men de skandinavar veit jo ikkje opp og ned på verda.

Svensken sleppte ein kort latter, før han igjen blei alvorleg.

– Dei skal no jammen få prøvd seg, ungdommane. Klimaet her nede er jo heilt sjukt.

Grol orka ikkje å svare. Han vende berre blikket mot instrumenttavla igjen, førte på seg head- og fingersettet og kopla seg til Nettet via satellittlinken.

Deretter heiste han ankeret og sette Hanse Explorer i rørsle.

Det bar rett mot uvêrsskyene. Isbrytaren støytte mot stadig større bølgjer.

Snart ville Sven bli sjøsjuk. Han tolte ingenting, svensken. Den vesle pygmeen Armin, derimot, den skalla nettprogrammeraren med runde briller, hadde vist seg langt meir sjødyktig.

Grol kasta eit blikk mot den underlege fyren. Han var uunnverleg for dette oppdraget, hadde vore med systemutviklingsteamet i Wu Lo Productions under oppbygginga av Nettet.

Dei var elles handplukka for sin spisskompetanse alle tre, for å kunne opphalde seg mutters aleine i Sørishavet i to månader og førebu nettrealityen. Oppdraget deira var todelt: 1) å gjere alt klart for konkurransen og 2) å sikre tryggleiken undervegs i sjølve spelet.

Og ein ting visste Grol allereie: Gjekk ikkje ting etter planen her nede, så var det han, kapteinen, som ville bli stilt til ansvar. Wu Lo, den eksentriske nettgründeren bak *Bouvetøya 2052*, ville ikkje vere nådig.

Grol forsøkte å skyve dei dystre grubleria bort. Han bøygde seg i staden mot Armin, som sat fordjupa framfor multiframvisaren og dei mange, små hologramma. Dei fleste var refleksjonar av dei viktigaste punkta på Bouvetøya. Kameraa var sett opp på ulike stader i Nyrøysa, mens eitt viste trebua på Larsøya, fjernlageret deira på holmen sørvest for sjølve øya.

Det siste hologrammet viste livesendingane frå *Bouvetøya 2052* på Nettet. Grol lente seg litt nærmare. Blikket hans peila seg inn mot deltakaren kalla «Hjernen», som nyleg var blitt presentert i dagens sending. Ei sped, boksmart jente frå Filippinane. Grol lurte på korleis *ho* ville meistre dei barske omgivnadene her nede. Tre av dei andre fem deltakarane var òg klare: «Strategen», «Goliat» og «Auget».

No stod berre den mystiske «Jokeren» att.

Grol kremta:

– No, kva ser du i krystallkulene, Armin?

Nettprogrammeraren svarte ikkje. Han var heilt klart djupt inne i sine eigne tankar. Grol kjente at han blei irritert. Han vifta med hendene framfor ansiktet til Armin.

– Hallo? Er det nokon heime?

Armin rikka ikkje på eit augelokk. Han sat framleis med blikket stivt retta mot hologramma. Grol begynte å lure på om fyren var blitt sjuk, men såg no adamseplet klatre i halsen framfor seg. Altså måtte han vere i live, tenkte han tørt.

Den tynne stemma til Armin skar plutseleg ut i lufta.

– Du må sjå på dette, sjef. Det er noko rart her.

– Rart? Kva da?

Grol lente seg over skuldra til Armin. Han merka samtidig at skuggen til den svære svensken òg vaks i gjenskinet frå instrumenttavla. Auga fór over hologramma.

Han såg ingenting uvanleg.

Armin retta peikefingeren mot det eine hologrammet. Konturane av Larsøya var så vidt synlege der i skumringa. Den vesle hytta, som ein biologisk ekspedisjon sette opp ein gong på 2040-talet, lyste mot han.

Grol rista på hovudet.

– Eg ser ingenting uvanleg. Kan du ikkje berre seie kva det er?

Armin mønstra kapteinen med eit alvorleg blikk.

– Lyset.

– Lyset? I hytta på Larsøya? Kva er det med det?

– Det skal ikkje vere der. Det er det som er med det.

I same augeblikk gjekk alt opp for Grol. Nakkehåra reiste seg eitt etter eitt.

Lyset i bua på Larsøya. Dei hadde slått det av sist dei var der. Ingen andre hadde vore der i mellomtida. Ingen andre hadde vore i nærleiken i Sørishavet. I det heile tatt.

Men no hadde nokon – nokon andre enn dei tre – slått lyset på.